  Виталий Пронин 17-тӥ-23-тӥ декабре Ижысь А. Демидов нимо спорткомплексын «Ижысь винтовка» вожвылъяськон ортчоз. Со луоз Россилэн первенствоез но Россиысь биатлонъя кубок понна нюръяськонлэн 3-тӥ этапез.Ӵошатсконэ пыриськозы егит пиосмуртъёс но воргоронъёс гинэ, ваньмыз-ӧвӧлэз 250 пала спортсменъёс. Нылъёслэн но нылкышноослэн ӵошатсконъёссы та нуналъёсы ик Чайковский городын ортчозы. Биатлонистъёс Удмуртие вуозы ни 15-тӥ декабре ик, ӵошатсконъёс кутскозы 17-тӥ декабре эстафетаос бордысен.«Ижысь винтовка» шаерамы 48-тӥзэ ортчоз. Арысь аре солы бадӟым саклык висъяське. Шаерамы вуыны кулэ Россиысь Биатлонъя союзэн кивалтӥсьёс, «Ижысь винтовка» ӵошатсконын пӧртэм аръёсы вормисе потэмъёс, спортысь ветеранъёс, дано тренеръёс, «Калашников» концернысь кивалтӥсьёс, шаерысьтымы покчи биатлонистъёс. Та вожвылъяськонын тужгес трос очко люкам спортсменъёслы сюрес усьтӥськоз Европаысь но дуннеысь биатлонистъёслэн кубоксы понна нюръяськоназы пыриськыны.Уз вунэтэ ӵошатсконэз учкыны лыктӥсьёс сярысь но. Люкаськемъёслы шулдыр концерт пуктозы шаерысьтымы кырӟась-верась коллективъёс, вань мылкыд карисьёс нимо-дано спортсменъёсын туспуктэме пуксьыны быгатозы. Ӵошатсконэз учкыны мылкыд карисьёс понна нимысьтыз автобус ветлоз Ижысь вуз каронъя «Малахит» центр вадьсысен, мынон-ветлон дунтэк луоз.Ужрад сӥё-дано усьтӥськоз 17-тӥ декабре 12 час 30 минутэ. Соку ик воргоронъёслэн эстафетаязы вормисьёсты но ӟечкылалозы. Ӵошатсконъёс луозы:17-тӥ декабре11 часын - воргоронъёслэн эстафетазы (4х7,5 км);13 час 15 минутэ - юниоръёслэн эстафетазы (4х7,5 км);20-тӥ декабре11 часын - воргоронъёслэн 20 иськеме бызьылонзы;21-тӥ декабре11 часын - юниоръёслэн 15 иськеме бызьылонзы;22-тӥ декабре11 часын - воргоронъёслэн спринтсы, 10 иськем;23-тӥ декабре 11 часысен - воргоронъёслэн но юниоръёслэн спринтсы, 10 иськем;16 часын - любительёслэн бызьылонзы.Валентина Емельянова  